CELEX: 52012PC0646
Language: da
Date: 2012-11-09
Title: Forslag til RÅDETS AFGØRELSE om fastlæggelse af Den Europæiske Unions holdning i Det Almindelige Råd under Verdenshandelsorganisationen til Republikken Tadsjikistans tiltrædelse af Verdenshandelsorganisationen

|
			
		
		
		52012PC0646
		
			Forslag til RÅDETS AFGØRELSE om fastlæggelse af Den Europæiske Unions holdning i Det Almindelige Råd under Verdenshandelsorganisationen til Republikken Tadsjikistans tiltrædelse af Verdenshandelsorganisationen /* COM/2012/0646 final - 2012/0308 (NLE) */
			
				
		
		
			
			   	BEGRUNDELSE
I. INDLEDNING
Verdenshandelsorganisationen (WTO) og
Republikken Tadsjikistan er nået til det afsluttende trin i aftalen om
vilkårene for Tadsjikistans tiltrædelse af organisationen. Dette sker efter 11
års forhandlinger, som blev indledt, da Republikken Tadsjikistan indgav sin
ansøgning om tiltrædelse af WTO i 2001.
Rådet skal træffe afgørelse om godkendelse af
vilkårene for Tadsjikistans tiltrædelse, før Unionen formelt kan støtte denne
godkendelse i WTO.
Et resumé af tiltrædelsesvilkårene er gengivet
nedenfor.
II. RESUMÉ AF VILKÅRENE FOR REPUBLIKKEN Tadsjikistans TILTRÆDELSE AF WTO
(SEKTOR FOR SEKTOR)
Liste over forpligtelser
Den endelige bundne sats (FBR) i
tiltrædelsesordningen for Tadsjikistan er i gennemsnit på 7,5 %
Den endelige bundne sats for landbrugsvarer er
i gennemsnit en anelse højere, nemlig 8,6 %, end satsen på 7 % for
industrivarer.
Tadsjikistan vil gennemføre de endelige bundne
satser senest 5 år efter tiltrædelsen.
Disse
gennemsnitlige toldniveauer er forholdsvis rimelige i betragtning af økonomiens
begrænsede størrelse, og i betragtning af at Tadsjikistan er en indlandsstat.
Unionens hidtidige praksis har været at acceptere disse toldsatser som rimelige
for økonomier af sammenlignelig størrelse.
Industrivarer 
–              
Den gennemsnitlige bundne sats for
ikke-landbrugsvarer er 7 %.
–              
De højeste endelige bundne toldsatser findes inden
for fodtøj med 20 % i gennemsnit og enkelte toldpositioner på 30 %,
og tekstiler med 10 % i gennemsnit og enkelte toldpositioner på 30 %.
–              
Tadsjikistan tiltræder Informationsteknologioverenskomsten
(ITA) og udfaser følgelig sine ITA-toldsatser inden for 5 år. 
Landbrugsvarer 
–              
Den gennemsnitlige bundne sats for landbrugsvarer
er 8,6 %.
–              
De højeste toldpositioner inden for landbrug er
forholdsvis rimelige: friske tomater med 23 % og forskellige andre friske
grøntsager, ost og tobak med 15 % eller lige derunder. 
Tjenesteydelser 
Tadsjikistans liste over særlige forpligtelser
inden for tjenesteydelser er tilfredsstillende i betragtning af landets
økonomis størrelse. Tadsjikistan vil gennemføre tilsagn vedrørende
markedsadgang og national behandling inden for en lang række sektorer såsom
liberale tjenesteydelser, computertjenesteydelser, FoU-tjenesteydelser,
leje/leasing og lign., kommunikationstjenesteydelser (post- og kurertjenester
og telekommunikation), bygge- og anlægsvirksomhed,
distributionstjenesteydelser, private uddannelses-, miljø- og
finanstjenesteydelser (forsikring og bank), private sundhedstjenesteydelser,
turisme- og transporttjenesteydelser (lufttransport).
Forpligtelser i henhold til
protokollen
Medlemmerne af WTO søgte på
tiltrædelsesprocessens afsluttende multilaterale stadium sammen at sikre
grundlæggende kompatibilitet mellem Tadsjikistans erhvervslovgivning og
institutioner og WTO's regler og aftaler og at optage disse i
tiltrædelsesprotokollen og arbejdsgruppens rapport. Følgende emner er af særlig
interesse for Unionen:
Statsligt ejerskab, privatisering og
statsforetagender
Fra tiltrædelsesdatoen vil statsforetagender
(herunder statsejede og statskontrollerede virksomheder, virksomheder med særlige
eller eksklusive privilegier og enhedsvirksomheder) i Tadsjikistan udelukkende foretage
alle købs- og salgstransaktioner ud fra kommercielle hensyn, hvor det ikke er
til statens brug eller eget forbrug. Tadsjikistan bekræftede endvidere, at
disse statsforetagender, i henhold til almindelig forretningspraksis, vil give
virksomheder fra andre WTO-lande de samme muligheder for at konkurrere i
forbindelse med køb og salg fra statsforetagender i Tadsjikistan. Eventuelle
restriktioner på eksport af materialer med henblik på at sikre tilstrækkelige
mængder af disse materialer til den hjemlige forarbejdningsindustri vil ikke
blive anvendt med henblik på at øge eksporten eller beskyttelsen af den
hjemlige industri.
Handelsrettigheder
Fra tiltrædelsesdatoen vil Tadsjikistan give
enhver fysisk eller juridisk person uanset fysisk tilstedeværelse eller
investeringer i Tadsjikistan ret til at blive registreret importør af enhver
vare, der må importeres til Tadsjikistan, i alle distributionsled. De fulde
rettigheder til import og eksport vil blive tildelt uden forskelsbehandling og
på grundlag af objektive kriterier fra tiltrædelsesdatoen, og alle krav om
registrering i handelsregisteret eller anmodning om retten til at importere
eller eksportere vil kun anvendes til fiskale formål. Tildelingen af disse
rettigheder vil ikke forudsætte investeringer i Tadsjikistan eller bemyndige
virksomheder til at distribuere i landet og vil desuden ikke udgøre en
handelshindring.
Aftalen om informationsteknologi (ITA)
Republikken Tadsjikistan har i henhold til
ITA-proceduren fremlagt sin ITA-plan for ITA-udvalget til efterprøvning,
således at Republikken Tadsjikistan kan tiltræde ITA, når landet bliver
WTO-medlem.
Toldværdiansættelse
Fra tiltrædelsesdatoen vil Tadsjikistan
anvende sine love, forordninger og praksis om toldværdiansættelse, herunder
bestemmelser med henblik på at undgå undervurdering af varernes værdi, i
henhold til WTO-aftalen, herunder artikel I i GATT 1994, WTO-aftalen om
gennemførelse af artikel VII i GATT 1994 og bilag I (fortolkende bemærkninger).

Eksportafgifter
Tadsjikistan gav en række omfattende tilsagn
om begrænsning af eksportafgifter. 
Aftale om offentlige indkøb
Tadsjikistan bekræftede, at den var villige
til at tiltræde WTO-aftalen om offentlige indkøb. Tadsjikistan bliver
observatør til aftalen ved tiltrædelsen og fremlægger senest et år efter
tiltrædelsen til WTO en anmodning om medlemskab med et tilbud om
dækningsområdet.
Handel med civile luftfartøjer
Tadsjikistan undertegner WTO-aftalen om handel
med civile luftfartøjer ved tiltrædelsen.
III. ANBEFALING
Ved fremlæggelsen af vilkårene for Republikken
Tadsjikistans tiltrædelse af WTO med henblik på Rådets godkendelse betragter
Kommissionen disse vilkår som en afbalanceret og ambitiøs pakke af
forpligtelser om markedsliberalisering, som både vil sikre Tadsjikistan og
landets handelspartnere i WTO betydelige fordele.
2012/0308 (NLE)
Forslag til
RÅDETS AFGØRELSE
om fastlæggelse af Den Europæiske Unions
holdning i Det Almindelige Råd under Verdenshandelsorganisationen til
Republikken Tadsjikistans tiltrædelse af Verdenshandelsorganisationen
RÅDET FOR DEN EUROPÆISKE UNION HAR ‑
under henvisning til traktaten om Den
Europæiske Unions funktionsmåde, særlig artikel 91, artikel 100, stk. 2, og
artikel 207, stk. 4, sammenholdt med artikel 218, stk. 9,
under henvisning til forslag fra
Europa-Kommissionen, og
ud fra følgende betragtninger:
(1)       Den 29. maj 2001 ansøgte
Republikken Tadsjikistans regering om tiltrædelse af Marrakeshoverenskomsten om
oprettelse af Verdenshandelsorganisationen (WTO) i henhold til artikel XII i
den pågældende overenskomst.
(2)       En arbejdsgruppe vedrørende
Republikken Tadsjikistans tiltrædelse blev nedsat den 18. juli 2001 med den
opgave at nå til enighed om tiltrædelsesvilkår, der er acceptable for
Republikken Tadsjikistan og alle WTO's medlemmer.
(3)       Kommissionen har på Unionens
vegne ført forhandlinger om en omfattende række tilsagn fra Republikken
Tadsjikistans side om markedsadgang, som opfylder Unionens ønsker.
(4)       Disse tilsagn indgår nu i
protokollen om Republikken Tadsjikistans tiltrædelse af WTO.
(5)       Tiltrædelsen af WTO ventes at
yde et positivt og varigt bidrag til processen med økonomisk reform og
bæredygtig udvikling i Republikken Tadsjikistan.
(6)       Tiltrædelsesprotokollen bør
derfor godkendes.
(7)       Artikel XII i overenskomsten
om oprettelse af WTO indeholder en bestemmelse om, at tiltrædelsesvilkårene
aftales mellem det tiltrædende medlem og WTO, og at WTO's ministerkonference
godkender tiltrædelsesvilkårene på WTO's vegne. Artikel IV, stk. 2, i
overenskomsten om oprettelse af WTO foreskriver, at ministerkonferencens hverv
i perioderne mellem samlingerne varetages af Det Almindelige Råd.
(8)       Det er derfor nødvendigt at
fastlægge den holdning, som Unionen skal indtage i WTO's Almindelige Råd
vedrørende Republikken Tadsjikistans tiltrædelse af WTO —
VEDTAGET DENNE AFGØRELSE: 
Artikel 1
Den Europæiske Unions holdning i Det
Almindelige Råd under WTO vedrørende Republikken Tadsjikistans tiltrædelse af
WTO er at godkende tiltrædelsen.
Artikel 2
Denne afgørelse træder i kraft på dagen
for vedtagelsen. 
Udfærdiget i Bruxelles, den
                                                                       På
Rådets vegne
                                                                       Formand